Diari Oficial de la Generalitat Valenciana


Sumari del DOGV 3769, del 12-06-2000 (2000/4637)

ORDRE de 19 d'abril de 2000, de la Conselleria de Medi Ambient, per la qual es convoquen subvencions destinades a activitats de tractament i gestió de purins i residus d'almàssera.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   3769

Data del DOGV
:   12-06-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/4637


Data del document
:   19-04-2000

Organisme emissor
:   Conselleria de Medi Ambient

Tipus de document
:   Ordre

Descriptors 

:   * oli d'oliva
    * eliminació de residus
    * suport econòmic
    * almàssera

ORDRE de 19 d'abril de 2000, de la Conselleria de Medi Ambient, per la qual es convoquen subvencions destinades a activitats de tractament i gestió de purins i residus d'almàssera. [2000/X4637]
  
Exposició de motius
  
El Decret 317/1997, de 24 de desembre, del Govern Valencià, aprova el Pla Integral de Residus de la Comunitat Valenciana. L'esmentat pla integral inclou un pla de gestió de residus agropecuaris en què es realitza una estimació de la producció de residus ramaders i agrícoles a la Comunitat Valenciana i es plantegen mètodes d'optimació de la gestió d'aquests, de forma que es garantisca la integritat del medi ambient i l'aprofitament del valor afegit associat a aquests residus, involucrant-hi tots els sectors implicats.
  
Tradicionalment, els residus agropecuaris, fonamentalment els purins, s'han utilitzat com a fertilitzant agrícola a causa del seu alt contingut en matèria orgànica i nutrients minerals. Tanmateix, l'augment del nombre d'explotacions ramaderes del tipus intensiu i la transformació dels processos de mòlta, entre altres, han suposat una sobreproducció de residus orgànics que no pot ser gestionada per les pràctiques tradicionals al dificultar la seua distribució per a usos agrícoles o la correcta disposició en basses, amb el consegüent risc mediambiental i sanitari ocasionat per una aplicació inadequada.
  
Dins de les alternatives plantejades per a la gestió dels residus agropecuaris, es consideren més adequades les que aconseguisquen els objectius de minimització de l'impacte ambiental, mínim cost, màxim aprofitament dels recursos continguts en els residus, major acceptació social i facilitat d'aplicació, així com manteniment del sistema de gestió. En aquest sentit, una de les alternatives plantejades consisteix en l'aprofitament de l'energia continguda en els residus mitjançant la producció del biogàs produït en la fermentació anaeròbia de la matèria orgànica per a l'obtenció de calor i/o d'electricitat.
  
Una altra de les alternatives plantejades per al tractament d'aquests residus és el compostatge. El procés de compostatge es basa en la degradació aeròbia de la matèria orgànica per part de microorganismes sapròfits (fonamentalment bacteris i fongs), mineralitzant-la i per tant augmentant la disponibilitat dels nutrients minerals. En el cas dels purins i residus d'almàssera, cal la separació de les fraccions sòlida i líquida per a tractar-les per separat, atesa l'elevada humitat d'aquestes (aproximadament del 95%). El major avantatge del compostatge, en especial pel que fa als purins i residus d'almàssera, és que al realitzar-se la separació de les dues fraccions, sòlida i líquida, permet l'obtenció de dos productes fertilitzants.
  
Tenint en compte les característiques agronòmiques de la Comunitat Valenciana i el criteri de màxim aprofitament dels recursos obtenibles dels residus considerats, s'han adoptat com a punts de partida del pla de gestió els següents principis: 1. S'opta per un model centralitzat de gestió, mitjançant el disseny de xarxes de recollida que situen els residus produïts en plantes de tractament d'àmbit comarcal. 2. A les zones amb forta demanda de nutrients per a abastar les necessitats de l'agricultura, s'opta pel tractament dels residus mitjançant plantes de compostatge, amb l'obtenció d'un adob sòlid o compost i un adob líquid. 3. A zones sense demanda de nutrients suficient, a causa de la falta de superfície agrícola, o en les quals es dóna en una zona petita una gran producció de residus, s'opta pel tractament dels residus mitjançant plantes de producció de biogàs.
  
A la vista de tot això, es publica la present ordre, que té com a objecte determinar les bases per a l'atorgament d'ajudes per a les activitats de gestió i tractament dels purins i residus d'almàssera (plantes de compostatge, plantes de producció de biogàs, basses d'emmagatzematge, etc.), generats a la Comunitat Valenciana i localitzades al seu territori.
  
En virtut d'això, a proposta de la Direcció General d'Educació i Qualitat Ambiental i fent ús de les atribucions que em confereix l'article 35 de la Llei 5/1983, de 30 de desembre, de Govern Valencià, així com l'article 47.3 del Text Refós de la Llei d'Hisenda Pública de la Generalitat Valenciana, aprovada per un decret legislatiu de 26 de juny de 1991, del Govern de la Generalitat Valenciana,
  
ORDENE
  
Primer
  
Convocar per a l'exercici 2000 la concessió de subvencions per a infraestructures de tractament i gestió ubicades a la Comunitat Valenciana per als purins i residus d'almàssera generats en aquesta comunitat.
  
Segon
  
Aprovar les bases per les quals es regeix aquesta convocatòria i que figuren com a annex a aquesta ordre.
  
Tercer
  
Les subvencions es concedeixen a càrrec de l'aplicació pressupostària 51.33.273.98.9, línia 701/000/00, codi comptable 2480, dels pressupostos de la Generalitat Valenciana per a 2000 i 2001.
  
L'import global màxim de les ajudes regulades per la present ordre ascendeix a 264.572.348 de pessetes (931.568,76 euros), import que es distribueix en les següents anualitats:
  
- Anualitat 2000: 50.873.175 PTA (510.860,29 euros).
  
- Anualitat 2001: 24.598.090 PTA (420.708,47 euros).
  
Quart
  
El termini de presentació de sol·licituds per a la present convocatòria és d'un mes a partir de l'entrada en vigor de l'ordre.
  
Cinqué
  
D'acord amb el règim legal de les despeses d'abast plurianual, la resolució de la convocatòria de subvencions pot recollir, per a aquells projectes d'execució biennal, la quantitat reconeguda per a l'exercici en què se sol·licita l'ajuda i la corresponent a l'exercici següent. L'import global de les subvencions reconegudes per a l'exercici futur no pot excedir la quantitat que resulte d'aplicar el percentatge del 70% al crèdit globalitzat de l'any en què es compromet l'operació.
  
Sisé
  
En tot el que no estiga regulat en aquesta ordre, cal ajustar-se al que es disposa en el Decret Legislatiu de 26 de juny de 1991, de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
DISPOSICIONS FINALS
  
Primera
  
Es faculta la directora general d'Educació i Qualitat Ambiental per a dictar les disposicions necessàries per al desplegament i execució del que es disposa en la present ordre.
  
Segona
  
La present ordre entra en vigor l'endemà d'haver sigut publicada en el Diari Oficial de la Generalitat Valenciana.
  
Tercera
  
Contra la present ordre, que posa fi a la via administrativa, s'hi pot interposar un recurs contenciós administratiu en el termini de dos mesos, a comptar de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que s'estableix en els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això, sense perjudici de la interposició d'un recurs potestatiu de reposició davant l'autoritat que dicta l'acte, en el termini d'un mes des de l'endemà de la publicació, d'acord amb el que es disposa en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
València, 19 d'abril de 2000
  
El conseller de Medi Ambient,
  
FERNANDO MODREGO CABALLERO
  
Annex
  
Bases per les quals es regula la convocatòria
  
de subvencions destinades a activitats de gestió de purins
  
 i residus d'almàssera
  
Primera. Beneficiaris
  
Poden ser beneficiàries d'aquesta subvenció les empreses o associacions que durant l'exercici 2000 o, si és el cas, els exercicis 2000 i 2001, pretenguen redactar projectes i/o executar obres d'infraestructures de tractament a la Comunitat Valenciana per als purins i residus d'almàssera generats en aquesta comunitat.
  
Segona. Objecte i actuacions a realitzar
  
Són objecte d'ajuda les següents activitats:
  
a) Redacció del projecte i/o construcció de plantes de compostatge de purins i residus d'almàssera
  
b) Redacció del projecte i/o construcció de plantes de producció de biogàs
  
c) Redacció del projecte i/o construcció de qualsevol altra infraestructura que permeta la correcta gestió dels purins i residus d'almàssera.
  
Tercera. Àmbit d'aplicació
  
Únicament són objecte de subvenció els projectes i les infraestructures de gestió de purins generats a la Comunitat Valenciana i realitzades en el seu àmbit territorial que s'ajusten a l'àmbit geogràfic i sistema de gestió previst en el Pla Integral de Residus de la Comunitat Valenciana.
  
En el cas dels residus d'almàssera són objecte de subvenció els projectes i les infraestructures de gestió d'aquests residus generats a la Comunitat Valenciana i realitzades al seu àmbit territorial.
  
Quarta. Quantia de les ajudes
  
1. La quantia màxima de la subvenció a atorgar és:
  
a) En el cas que se sol·licite únicament subvenció per a la redacció del projecte, el 25% del cost de redacció.
  
b) En el cas que se sol·licite únicament subvenció per a l'execució de les obres, el 25% del pressupost d'execució material.
  
c) En el cas que se sol·licite subvenció tant per a la redacció del projecte com per a l'execució de les obres i aquestes acaben abans de l'1 de desembre de l'any 2001, el 25% de la suma del cost de redacció del projecte i del pressupost d'execució material.
  
2. Per a determinar el cos de redacció dels projectes, es poden utilitzar els barems d'honoraris dels diferents col·legis professionals, d'acord amb la titulació del redactor del projecte.
  
3. En qualsevol cas, els percentatges màxims que s'apliquen han de respectar els límits màxims que aprove la Comissió Europea per a les Regions NUTS II de la Comunitat Valenciana en el nou mapa de zones assistides per a Espanya.
  
En el supòsit que aquests límits siguen inferiors als recollits en l'apartat 1, s'han d'aplicar els percentatges màxims que aprove la Comissió Europea.
  
4. En el supòsit que la quantia total de les subvencions sol·licitades per a l'exercici corrent siga superior al crèdit pressupostat, s'han de concedir les subvencions fins a aquest límit, i s'han de valorar les actuacions d'acord amb els criteris de valoració establits en la base vuitena, aplicant-hi, si és el cas, el coeficient corrector necessari per a respectar l'esmentat límit. En el cas de projectes biennalitzats, els imports corresponents al segon exercici s'han de concedir, d'acord amb el règim legal de les despeses d'abast plurianual, fins al límit del 70% del crèdit globalitzat de l'any en què es formalitza la sol·licitud inicial, aplicant-hi, si és el cas, el coeficient corrector necessari per a no excedir la mencionada quantitat.
  
5. En cas que els sol·licitants hagen percebut o tinguen reconegudes, d'altres administracions públiques, o d'altres ens públics, alguna altra subvenció pel mateix concepte, l'import total de les ajudes acumulades no pot superar el límit màxim autoritzat per la Comissió Europea per a cada cas. Aquesta circumstància pot donar lloc a la modificació de la resolució de concessió.
  
Cinquena. Despeses i inversions no subvencionables
  
1. L'IVA satisfet per l'adquisició de béns i en general qualsevol impost pagat pel beneficiari.
  
2. Despeses financeres com a conseqüència de la inversió.
  
3. Despeses que no estiguen definides o que no tinguen com a finalitat l'objecte de la subvenció, així com les no imputables directament als projectes.
  
Sisena. Sol·licituds i documentació
  
1. Les sol·licituds s'han de formalitzar en una instància degudament emplenada, segons el model que s'adjunta a la present ordre i s'han de dirigir a la Direcció General d'Educació i Qualitat Ambiental.
  
Quan els projectes requerisquen una execució biennal, s'ha d'indicar en la sol·licitud la quantitat sol·licitada per a cada un dels exercicis econòmics. En aquest cas la comissió d'avaluació pot proposar la seua aprovació per a ambdós exercicis.
  
2. Els interessats han de presentar les sol·licituds en el Registre General de la Conselleria de Medi Ambient, situat al carrer de Francesc Cubells, 7, o als serveis territorials de la Conselleria:
  
- Alacant, carrer de Churruca, 29
  
- Castelló de la Plana, carrer dels Germans Bou, 47
  
- València, carrer de Gregori Gea, 27
  
o en qualsevol altra de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
3. L'admissió a tràmit d'una sol·licitud de subvenció no genera cap compromís de concessió.
  
4. La documentació que han de presentar els interessats amb la sol·licitud d'ajuda és la següent:
  
a) Documentació acreditativa de la personalitat del sol·licitant:
  
- Empreses individuals: fotocòpia del número d'identificació fiscal (NIF) o del document nacional d'identitat.
  
- Societats civils o comunitats de béns:
  
- Fotocòpia del NIF de tots els socis/comuners.
  
- Fotocòpia de la targeta d'identificació fiscal (CIF).
  
- Còpia compulsada de l'escriptura de constitució i modificació, si és el cas.
  
- Autorització original de la resta dels socis/comuners diferents del que presenta la sol·licitud.
  
- Societats mercantils:
  
- Fotocòpia de la targeta d'identificació fiscal (CIF).
  
- Fotocòpia del NIF del representant que firma la sol·licitud.
  
- Còpia compulsada de l'escriptura de constitució o modificació, si és el cas, i dels estatuts vigents registrats.
  
- Còpia compulsada del poder actual i inscrit en el registre mercantil del representant legal que presenta la sol·licitud.
  
- En cas que la societat no estiga inscrita, un certificat original o una còpia compulsada de la sol·licitud d'inscripció davant el registre mercantil.
  
- Associacions:
  
- Fotocòpia de la targeta d'identificació fiscal (CIF).
  
- Fotocòpia del NIF del representant que firma la sol·licitud.
  
- Còpia compulsada dels estatuts vigents registrats.
  
- Còpia compulsada de l'escriptura de poder del representant legal o certificat de l'acta on conste l'acord de sol·licitar les ajudes i nomenament del representant de l'entitat per a efectuar la gestió.
  
b) Memòria explicativa en què es descriguen de forma exhaustiva les motivacions i actuacions per a les quals se sol·licita la subvenció.
  
c) Declaració, si és el cas, de les subvencions percebudes o reconegudes pel concepte de gestió de residus de qualsevol altre òrgan de l'administració amb indicació de la quantia unitària (model 27591).
  
d) Imprés de manteniment de tercers per a pagaments de la Generalitat Valenciana degudament emplenat i segellat per l'entitat bancària (model 27030).
  
e) Estudi economicofinancer i d'estructura de costos de l'activitat.
  
f) En el cas recollit en la base quarta, apartat 1 b), projecte tècnic visat pel col·legi oficial corresponent.
  
La Conselleria de Medi Ambient pot demanar al sol·licitant l'aportació dels documents o de les dades complementàries que estime necessaris per a la resolució de l'expedient.
  
Setena. Esmena de les sol·licituds
  
Quan la sol·licitud no reunisca els requisits o no s'hi adjunte la documentació que d'acord amb aquest ordre resulte exigible, s'ha de requerir l'entitat sol·licitant perquè en el termini de 10 dies esmene la falta o aporte els documents preceptius. Transcorregut aquest termini sense haver fet l'esmena, es considerarà que l'interessat desisteix de la seua petició.
  
Vuitena. Valoració i tràmit
  
1. La valoració dels expedients serà realitzada per una comissió d'avaluació, presidida per la directora general d'Educació i Qualitat Ambiental i composta per la secretària general administrativa o persona que designe, el cap del Servei de Residus i Contaminació i un tècnic del Servei de Residus i Contaminació, tots ells de la Conselleria de Medi Ambient.
  
2. En el cas recollit en la base quarta, apartat 1 b), la comissió d'avaluació només ha de valorar els expedients els projectes tècnics dels quals hagen obtingut un informe favorable de l'Oficina de Supervisió de Projectes o dels tècnics designats per la Conselleria de Medi Ambient.
  
3. Per a la concessió de l'ajuda s'han de tenir en compte els següents criteris de valoració:
  
1r) Idoneïtat de les instal·lacions des del punt de vista mediambiental i de gestió.
  
2n) Adequació de les instal·lacions al Pla Integral de Residus de la Comunitat Valenciana per al cas de les activitats de tractament i gestió de purins.
  
4. D'acord amb els esmentats criteris, la comissió ha de proposar quins sol·licitants resulten beneficiaris de la subvenció i l'import a concedir a cada un d'ells per aplicació dels percentatge màxims recollits en la base quarta o, en cas d'excedir els límits que finalment aprove la Comissió Europea, els màxims autoritzats per aquesta.
  
5. En el supòsit que el total de les subvencions supere el crèdit pressupostari disponible en l'exercici, la comissió d'avaluació ha de proposar el coeficient o coeficients aplicables per a la reducció proporcional d'aquelles fins a respectar l'esmentat límit.
  
6. Una vegada formalitzats els actes d'instrucció corresponents, la comissió ha d'elevar al conseller de Medi Ambient la proposta de concessió de subvencions, la qual ha de contenir les sol·licituds desestimades i el motiu de la desestimació, les sol·licituds estimades, la quantia subvencionable i l'import de l'ajuda concedida a cada beneficiari, amb la indicació del percentatge aplicable per determinar-la i, si és el cas, el coeficient de reducció proporcional aplicat per a respectar el límit de a consignació pressupostària de l'exercici.
  
7. Mitjançant una resolució del conseller es publicarà en el Diari Oficial de la Generalitat Valenciana la relació de beneficiaris, la quantia subvencionable i l'import de l'ajuda concedida a cada un d'ells, així com el percentatge aplicat per a determinar-la.
  
8. El termini màxim per a resoldre les sol·licituds que es formulen per a la concessió de les ajudes que s'estableixen en la present ordre és de tres mesos, comptats des de la data d'acabament del termini de presentació de sol·licituds. Transcorregut aquest termini sense que s'haja dictat la resolució, s'ha d'entendre desestimada la sol·licitud de concessió de l'ajuda en els termes establits en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Novena. Obligacions dels beneficiaris
  
Els beneficiaris de les subvencions han de:
  
1. Trobar-se en la situació que legitima la concessió.
  
2. Complir amb els requisits i condicions que comporta la concessió de l'ajuda.
  
3. Sotmetre's a les actuacions de control financer que corresponen a la Intervenció General en relació amb les subvencions i ajudes concedides.
  
4. Comunicar, en qualsevol moment de la vigència de l'expedient, altres ajudes públiques sol·licitades o concedides per a la mateixa activitat.
  
5. Fer constar en tota la informació o documentació pròpia de l'activitat que està subvencionada per la Conselleria de Medi Ambient.
  
Deu. Pagament de la subvenció
  
Els pagaments s'han de realitzar anualment, segons el que es disposa en la resolució de concessió i de conformitat amb el que s'estableix en els articles 46.3 i 47 bis del Text Refós de la Llei d'Hisenda Pública de la Generalitat Valenciana, aprovat mitjançant un decret legislatiu de 26 de juny de 1991.
  
El beneficiari ha de presentar abans del 30 d'octubre de l'any en curs, excepte disposició en contra de la resolució de concessió, una sol·licitud de cobrament dirigida a la Direcció General d'Educació i Qualitat Ambiental, segons el model que s'adjunta a la present ordre, acompanyada de la següent documentació:
  
- Declaració, si és el cas, de les subvencions percebudes o reconegudes d'altres administracions públiques, o de qualsevol entitat pública o provada, pel mateix concepte (model 27733).
  
- Acreditació que es troba al corrent o exempt de les seues obligacions tributàries i amb la Seguretat Social, en els termes que disposa l'Ordre de 30 de maig de 1996, de la Conselleria d'Economia i Hisenda, sobre forma d'acreditar pels beneficiaris de subvencions l'exigència establida en l'article 47.7 del Text Refós de la Llei d'Hisenda Pública de la Generalitat Valenciana (DOGV núm. 2.775, de 21 de juny de 1996): certificats de l'Agència Estatal d'Administració Tributària i de la Conselleria d'Economia i Hisenda de la Generalitat Valenciana, pel que fa a les obligacions tributàries, i certificat de la tresoreria General de la Seguretat Social, pel que fa a les obligacions amb la Seguretat Social.
  
- En el cas que se li haja concedit subvenció per a la redacció del projecte:
  
- Còpia íntegra del projecte de construcció, visat pel col·legi oficial corresponent i amb l'informe favorable de l'Oficina de Supervisió de Projectes o dels tècnics designats per al Conselleria de Medi Ambient.
  
- Justificació de les despeses originades per l'elaboració del projecte:
  
- Factura i justificant del pagament d'aquesta si el projecte ha sigut contractat amb mitjans aliens al beneficiari.
  
- En el cas de participació del personal propi, les despeses de personal s'han de justificar mitjançant un certificat exprés del responsable de personal o representant de l'entitat, que ha d'incloure un desglossament detallat de les hores de dedicació corresponents al personal participant en l'actuació i la quantia econòmica a què ascendeix aquesta participació.
  
El cost per hora de cada participant s'ha de calcular de la següent forma:
  
Salari brut + seguretat social a càrrec de l'empresa / nombre totals d'hores any treballades.
  
El certificat ha de recollir el cost per hora, calculat per treballador dedicat al projecte pel nombre d'hores de dedicació a aquest.
  
S'han d'adjuntar les nòmines del personal que hi ha intervingut i els butlletins de cotització a la Seguretat Social dels mesos en què aquest personal ha participat.
  
- En el cas que se li haja concedit una subvenció per a l'execució de les obres, el pagament de la subvenció s'ha de realitzar després de la certificació de l'obra realitzada en l'exercici corresponent, emesa per un tècnic designat per la Conselleria de Medi Ambient.
  
La Conselleria de Medi Ambient pot, en qualsevol moment, efectuar les comprovacions necessàries encaminades a verificar la realització de les actuacions subvencionades o requerir del beneficiari la presentació de qualsevol documentació encaminada a aquesta verificació.